#### E L Ő T E R J E S Z T É S

### Szombathely Megyei Jogú Város Közgyűlése Városstratégiai, Idegenforgalmi és Sport Bizottságának

###  2024. április 23-i ülésére

*Javaslat a Szombathely, Erdei Iskola úti csapadékcsatorna elhelyezéséhez szükséges döntés meghozatalára*

A Külső-Nárai Úti Vízi-Közmű Társulat (továbbiakban: Társulat) 2021. évben közútkezelői hozzájárulást kért az Erdei Iskolai úttól északra fekvő lakópark csapadékvíz elvezetéséhez szükséges 400 fm hosszú csapadékcsatorna vízjogi létesítési engedélyezési eljárása kapcsán. A kérelemhez csatolt tervek szerint a csatorna nyomvonala az út burkolata és a meglévő fasor közötti zöld területen halad, és 7 db nagy törzsátmérőjű fa gyökérzónáját érinti, melyek kivágásával lehetséges a csapadékcsatorna kiépítése, annak érdekében, hogy az Erdei Iskola út melletti lakóterületek vízelvezetése biztonsággal megoldott legyen. A tervezett csapadék csatorna zöldterületen történő elhelyezéséhez Szombathelyi Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott bizottsági feladat- és hatáskörben eljárva a koronavírus fertőzés kapcsán elrendelt veszélyhelyzetre tekintettel a 78/2021. (III.25.) Pm. számú határozatával járult hozzá. Az Erdei Iskola úton 7 db fa kivágására vonatkozó engedély 2023. november 17-én vált véglegessé.

A csapadékcsatorna kivitelezésének munkaterület átadás-átvételi eljárást követően 2024. április 12-én a Társulat írásban tájékoztatta Önkormányzatunkat, hogy a Társulat által terveztetett és engedélyeztetett 7 db fa kivágása nem elegendő a csatorna megvalósításához, további 12 db fa kivágásához kér engedélyt. Indoklásában a Vasivíz ZRt. munkaterület átadáson tett szóbeli nyilatkozatára hivatkozik, miszerint a csapadékcsatorna a meglévő vízvezeték nyomvonalától legalább 1,0 m biztonsági távolságon kívül kerüljön elhelyezésre. A nyomvonal Társulat által javasolt módosítása, továbbá az árok dúcolása miatt a vezeték mellett összesen 19 db cca. 40-60 cm törzsátmérőjű fa kivágását jelentené. A csapadékcsatorna telekhatár felé történő elhúzása esetén annak védőtávolsága miatt, későbbiekben a fasor pótlására ezen a helyen nem lesz lehetőség.

Az Erdei Iskola úton a 19 db nagy törzsátmérőjű fa kivágását nem javaslom, tekintettel arra, hogy az e-ÚT 03.02.42 „Közművek elhelyezése közterületen” című útügyi műszaki előírás, valamint az MSZ 7487:2021 a „Közművezetékek elrendezése” szabvány alkalmazása szerint létezik olyan műszaki megoldás, amely nem jár jelentős számú közterületi fa kivágásával.

A fentiek alapján javaslom, hogy a 78/2021. (III.25.) Pm. számú döntést a Bizottság módosítsa, és kérje fel a Társulatot olyan alternatív nyomvonal kijelölésére, amely a fák statikai védőzónáját nem érintik.

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék!

**Szombathely, 2024. április „ ”**

 **/: Horváth Soma :/**

**Határozati Javaslat**

**…../2024. (IV.23.) VISB. sz. határozat**

A Városstratégiai, Idegenforgalmi és Sport Bizottság a „Javaslat a Szombathely, Erdei Iskola úti csapadékcsatorna elhelyezéséhez szükséges döntés meghozatalára” című előterjesztést megtárgyalta, és Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelete 7. § (2) és (6) bekezdése alapján az alábbi döntést hozta:

1. A Bizottság nem támogatja a Külső-Nárai Úti Vízi-Közmű Társulat 12 db fa kivágására vonatkozó kérelmét.
2. A Bizottság a 78/2021. (III.25.) Pm. sz. határozat 1. pontját a következők szerint módosítja: Felkéri a Külső-Nárai Úti Vízi-Közmű Társulatot, hogy az Erdei Iskola úti csapadék csatorna nyomvonalát vizsgálja felül oly módon, hogy az a meglévő fasor védőtávolságát ne érintse, és az új nyomvonalra költségbecslést készíttessen.

**Felelős**: Dr. Nemény András polgármester

Horváth Soma, alpolgármester

Tóth Kálmán, a Városstratégiai, Idegenforgalmi és Sport Bizottság elnöke

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** azonnal